Vruntlike grote mit begeringhe heil unde alles gudes thovoren gescreven. Ersamen, leven vrundes unde naburs. Jw werdighe [leve] tho weten, dat my bericht is, dat gy hebben geveleget Hans Daelhusen in juwe stat vor all, dat eme schaden mach, sedder der tiit, dat he mortbrant hadde Jusse Olafsons hoff tho Halko. Nu sedder der tiit, dat gii eme in juwe velicheit genomen hebben, so hevet he my synen bryeff thogescreven unde gekondiget my eyne doetvede unde hevet my unde dat myne ontsecht, dat he jo doet teghen ere unde recht. Leven vrundes. In sodaner vrunschap, als ik hope tho juwer werdicheit, de wii tosamen hebben, so en sullen gy des nicht bevinden mit my, dat ik juwe doetviende velighen edder verdechtighen (= –degedingen) will teghen recht. Desgeliken beghere ik ok van jw in vruntschap unde in guden geloven, als gy my tho desser tyt thogescreven hebben in juwem bryeve, unde ik jw desgelikes wedder. Item umme all de schuldinghe unde recht, de Hans Daelhusen hevet tho my, des wil ik bliven tho rechte by jw, jodoch dat my des nicht en gebort tho rechte tho gaen van myner gnedigher herschop. Warumme bidde ik jw, leven vrundes, dat gy behinderen Hans Daelhusen tho rechte. Geschuet des nicht, so misdonket my daran, dat jw leef is tho verdechtinghen (= –degedingen) dejene, de hir schaden doen. Item, leven vrundes, Herman Smit, de Abo stat verbrant unde sloch up in der domekerken up desulve tiit iij beslaten stocke, dar Gades offer inne was, unde nam dat mit sich van hiir, den hebben gy ok geveleget. Leven vrundes. Scrivet my hirvan eyn endich antwert, sonderlinges umme Daelhusen. Got sy mit jw tho ewigen thiiden. Gescreven tho Abo des sondages na sunte Olafs daghe des helighen martelers in dem jare mcdxxix. Clawus Ludekessone. Adress: Deme ersamen unde vorsichtighen heren, burghermesteren unde ratmanen der stat Revall, kome desse bryef mit werdicheit, presentetur.